Wes-Kaapse storm: Skole gesluit | Maroela Media
Die Wes-Kaapse departement van onderwys het Dinsdag aangekondig dat alle skole in die provinsie Woensdag gesluit sal wees.
Dit kom nadat die Suid-Afrikaanse Weerdiens 'n waarskuwing uitgereik het dat swaar reënval met stormsterkwinde en moontlike oorstromings Woensdag verwag word.
Brian Schreuder, hoof van die departement, het in 'n verklaring gesê hy het die besluit geneem nadat daar met verskeie rolspelers, onder meer die provinsiale ramprisikobestuur en die nasionale weerdiens, gekonsulteer is. Volgens Schreuder is dit in belang van leerders en onderwysers se veiligheid om alle skole vir die dag as voorkomende maatreël te sluit. Alle departementele vervoer vir leerders sal ook vir die dag opgeskort word.
"Die provinsiale rampbestuur en die weerdiens het die kabinet ingelig oor die moontlike impak van die swaar weer. Ons is in kennis gestel dat die Wes-Kaap stormsterkwinde en swaar reën oor 'n uitgebreide tydperk sal ervaar wanneer die storm die provinsie na verwagting vanaand tref," het Schreuder gesê.
Hy het gesê winde van tot 90 km/h word in sommige gebiede verwag, terwyl reën van 50 mm of meer oor 24 uur sal voorkom. Seegolwe van tussen 10 m en 12 m word verwag.
"Ons grootste kommer is die veiligheid van leerders en personeel. Die storm kan skade aan skole aanrig, wat die leerders en die personeel in gevaar kan stel, asook diegene wat na die skole toe moet pendel." Schreuder het gesê volgens die weerdiens sal die storm teen Donderdag opgeklaar het en skoolbedrywighede sal dan weer soos normaal hervat.
"Ons sal saam met die skole werk om seker te maak dat die skoolprogramme weer na normaal terugkeer en ons bedank hulle vir hul begrip en samewerking in hierdie verband."
Die Wes-Kaapse premierskantoor het intussen in 'n verklaring gesê die provinsiale rampbestuursentrum het uitgebreide voorbereiding getref in afwagting op die storm. Die rambestuursentrum is ten volle gereed en in verbinding met die SAPD se gesamentlike operasiesentrum, die provinsiale verkeersdepartement, nasionale noodsentrums en die nasionale seereddingsinstituut (NSRI). 'n Gespesialiseerde tegniese reddingspan staan gereed om enige waterreddingsoperasies uit te voer.
Daar is in verbinding getree met die Suid-Afrikaanse weermag in Pretoria sou bykomende vliegtuie benodig word vir soek-en-reddingsoperasies. Die departement van water en sanitasie is ook op gereedheidgrondslag om riviere te monitor en te waarsku waar moontlike vloede kan voorkom.
Dank die Goeie Vader vir die reen!!!! Het dit baie nodig
Dis belaglik! Ons is 250km weg van Kaapstad, daar word 18mm reën met wind van omtrent 45 – 50km/h vir ons voorspel. Môre gaan na alle aanduidings niks meer as 'n onplesierige wintersdag by ons wees nie maar die WKOD verplig ons skole om te sluit. En dit terwyl die kinders besig is met eksamen. Kon hulle nie maar eerder die besluit aan die hoofde of beheerliggaame oorgelaat het nie?
Dankie vir die reen HERE ons het dit baie nodig.
Wonderlike nuus omtrent die verwagte natweer. Prys die HERE vir dit.
Kiepie : U is ontsteld, omdat die skole sluit maar wat as dit tog erger is daar waar u woon en iemand word beseer. Ek dink voorsorg is beter dan na-sorg.
Sterkte vir almal wat die storm afwag.
Al probleem is, wat moet jy nou met jou kinders maak as daar verwag word dat jy steeds more moet kom werk?